SL Uradni list Evropske unije C 403/20

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 403/10)

V skladu s členom 51 Uredbe (EU) št. 1151/2012 je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„SCHWÄBISCHE SPÄTZLE“/„SCHWÄBISCHE KNÖPFLE“

EU št.: DE-PGI-0105-01384 – 12.10.2015

ZOP ( ) ZGO ( X )

1. Skupina vložnikov in pravni interes

Schutzgemeinschaft Schwäbische Spätzle

Naslov : Dottingerstraße 69 72525 Münsingen NEMČIJA

Pravni interes:

Vložnik je isti kot prvotni vložnik. Schutzgemeinschaft Schwäbische Spätzle je združenje proizvajalcev oziroma predelovalcev zadevnega proizvoda.

2. Država članica ali tretja država

Nemčija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☒ Povezava z geografskim območjem — ☐ Označevanje — ☐ Drugo (Navedite.)

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

b) Opis:

(1) V prvem stavku se za „… jajčne testenine iz svežih jajc“ vstavi: „(suhe testenine) oziroma celih jajc in/ali svežih jajc (sveže testenine)“.

(2) Na koncu prvega odstavka se vstavijo naslednji stavki, ki so bili prvotno v odstavku e) Metoda proizvodnje: „Proizvod ‚Schwäbische Spätzle‘/‚Schwäbische Knöpfle‘ je na voljo v obliki svežih testenin neposredno za porabo ali tudi v pasterizirani in/ali ohlajeni ali zamrznjeni obliki. Poleg tega je proizvod ‚Schwäbische Spätzle‘ na voljo tudi v obliki suhih testenin, ki so zelo primerne za shranjevanje.“

(3) V odstavku „Sestava“: — se v prvem stavku za „… so zdrob, sveža jajca“ vstavi: „(suh proizvod ‚Schwäbische Spätzle‘/‚Schwäbische Knöpfle‘) oziroma cela jajca in/ali sveža jajca (svež proizvod ‚Schwäbische Spätzle‘/‚Schwäbische Knöpfle‘)“; — na koncu odstavka se vstavi naslednji stavek: „Svežemu proizvodu ‚Schwäbische Spätzle‘/‚Schwäbische Knöpfle‘ se lahko doda tudi jedilno olje, ki ne vpliva na okus ali barvo proizvoda.“

(4) v odstavku „Značilnosti“: — navedbe v oddelku „Kakovost jajc“ se nadomestijo z naslednjim: „Kakovost jajc za suh proizvod ‚Schwäbische Spätzle‘/‚Schwäbische Knöpfle‘: sveža jajca v skladu z običajnimi pravili za izdelavo testenin. Kakovost jajc za svež proizvod ‚Schwäbische Spätzle‘/‚Schwäbische Knöpfle‘: cela jajca in/ali sveža jajca v skladu z običajnimi pravili za izdelavo testenin.“; — v besedilu za „Kakovost zdroba:“ se besedilo „… ali pirin zdrob“ glasi: „… in/ali pirin zdrob“; — besedilo za „Kakovost zdroba za svež proizvod ‚Schwäbische Spätzle‘/‚Schwäbische Knöpfle‘ Spätzle“ se namesto „pšenični zdrob ali pirin zdrob“ glasi „pšenična in/ali pirina moka“; — na koncu odstavka se doda: „Jedilno olje, ki ne vpliva na okus ali barvo proizvoda: neobvezno za naoljitev svežega proizvoda ‚Schwäbische Spätzle‘/‚Schwäbische Knöpfle‘.“

Obrazložitev:

(1) Zamenjava izraza „sveža jajca“ z izrazom „cela jajca“ pri svežem proizvodu „Schwäbische Spätzle“/„Schwäbische Knöpfle“ Čeprav številni proizvajalci suhih testenin sami razbijajo kokošja jajca in jih nato kmalu zatem uporabijo kot sveža jajca, razbijanje kokošjih jajc pri proizvajalcih svežih testenin ni običajno, razen če ne gre za gostinske obrate ali mala obrtna podjetja. Ker je nepasterizirana jajčna masa zelo dovzetna za mikrobiološko kontaminacijo, obstaja predvsem pri proizvajalcih svežih testenin zelo velika nevarnost negativnega vplivanja te surovine in s tem tudi končnega proizvoda. Zato proizvajalci svežih testenin uporabljajo pasterizirana cela jajca priznanih dobaviteljev. Ti morajo biti odobreni v skladu z veterinarsko in živilsko zakonodajo EU ter izvajati številne redne inšpekcijske preglede surovin (jajc v lupini) in tudi končnega proizvoda. Inšpekcijski pregled surovin vključuje obsežne redne preglede prispelega blaga, ki zajemajo pogoje skladiščenja, velikost zračne komore in analize škodljivih snovi s strani akreditiranih zunanjih laboratorijev. Po pasterizaciji se na posameznih serijah opravijo nadaljnje fizikalno-kemijske in mikrobiološke analize, ki zagotavljajo, da so dobavljeni proizvodi zelo varni, kar zadeva svežino, trajnost in konstantnost lastnosti. V zvezi s tem je dober pokazatelj svežine zlasti določitev organskih kislin (mlečna kislina, beta hidroksi butanojska kislina in jantarna kislina). Sveža jajca v smislu običajnih pravil za izdelavo testenin se lahko dobavijo tudi iz odobrenih obratov, če se pasterizirani jajčni proizvodi proizvajalcu testenin dostavijo v 24 urah in nato kmalu zatem uporabijo. Vendar je lahko uresničitev tega v operativnem postopku za proizvajalce svežih testenin zlasti po vikendih in praznikih težavna. Po drugi strani pa v zvezi s tem v pravilih za izdelavo testenin ni določbe glede starosti jajc, ampak je določen le čas od razbitja jajca do njegove predelave. Vendar je starost jajc v povezavi s pogoji njihovega skladiščenja pred razbitjem odločilna za njihovo kakovost. Ta dejavnik pa v pravilih ni upoštevan. Nesporno je, da se lahko kot cela jajca ter tudi kot sveža jajca uporabljajo samo jajca razreda A. Pasterizirana cela jajca, ki se uporabijo za pripravo svežih jajčnih testenin, se lahko skladiščijo največ 14 dni od datuma znesitve. Navedena obdobja skladiščenja ne odstopajo za sveža jajca. Glede na navedeno velja, da uporaba celih jajc pri pripravi svežega proizvoda „Schwäbische Spätzle“/„Schwäbische Knöpfle“ po eni strani ustreza zahtevam glede varnosti proizvodnje, po drugi strani pa je vsaj enakovredna uporabi svežih jajc, ne da bi to negativno vplivalo na kakovost končnega proizvoda.

(2) Opis različnih oblik, v katerih so na voljo sveže in suhe testenine „Schwäbische Spätzle“/„Schwäbische Knöpfle“, vsebinsko spada v oddelek b) specifikacije in je bil zato tja prestavljen iz oddelka e).

(3) Jedilno olje kot neobvezna sestavina Sveže testenine se po proizvodnji ne sušijo ali delno sušijo. Ker vsebujejo več vode kot suhe testenine, se rade sprijemajo. Da bi se temu izognili, je treba dodati jedilno olje. Tako ohranijo sveže testenine čvrstost in obliko, s čimer se izboljša kakovost proizvoda, ko se pripravi za končno porabo. Testenine se z lahkoto vzamejo iz embalaže in segrejejo. Uporaba jedilnega olja, ki ne vpliva na okus ali barvo proizvoda, zagotavlja, da ostaneta okus in barva proizvoda „Schwäbische Spätzle“/„Schwäbische Knöpfle“ nespremenjena. Tudi v gostinstvu in gospodinjstvu je dodajanje olja splošna praksa pri pripravi in shranjevanju testenin. Pri pripravi suhih testenin se prav tako v vrelo vodo običajno doda nekaj olja, da se prepreči sprijemanje. Dodajanje jedilnega olja svežim testeninam „Schwäbische Spätzle“/„Schwäbische Knöpfle“ tako ustreza tehnološkim zahtevam ter ne vpliva negativno na kakovost in značilnosti proizvoda.

(4) Pri spremembi besedila „… ali pirin zdrob“ v besedilo „… in/ali pirin zdrob“ gre po eni strani za popravek očitne napake, po drugi strani pa za pojasnilo v skladu z običajem proizvajalcev, da se lahko pšenični in pirin zdrob uporabljata tudi skupaj. To velja tudi za spremembo besedila „pšenični zdrob ali pirin zdrob“ v besedilo „pšenična in/ali pirina moka“.

e) Metoda proizvodnje:

Na koncu odstavka se besedilo „… Pri izdelavi svežih testenin se proizvod po potrebi ohladi, pasterizira in nato ohladi na 2–7 °C.“ spremeni:

„… Pri proizvodnji svežih testenin se proizvod po potrebi pasterizira in nato ohladi na 2 °C–7 °C ali zamrzne.“

Obrazložitev:

Pri tem gre za redakcijsko spremembo in dopolnitev s pojasnilom, da se sveže testenine lahko tudi zamrznejo. V oddelku b) Opis je že navedeno, da je proizvod „Schwäbische Spätzle“/„Schwäbische Knöpfle“ lahko na voljo tudi v zamrznjeni obliki.

f) Povezava z geografskim območjem:

Posebnosti proizvoda:

V prvem stavku se za „… jajčne testenine iz svežih jajc“ vstavi: „(suhe testenine) oziroma celih jajc in/ali svežih jajc (sveže testenine)“.

Obrazložitev:

Glej obrazložitev glede zamenjave izraza „sveža jajca“ z izrazom „cela jajca“ pri svežem proizvodu „Schwäbische Spätzle“/„Schwäbische Knöpfle“.

ENOTNI DOKUMENT

„SCHWÄBISCHE SPÄTZLE“/„SCHWÄBISCHE KNÖPFLE“

EU št.: DE-PGI-0105-01384 – 12.10.2015

ZOP ( ) ZGO ( X )

1. Ime

„Schwäbische Spätzle“/„Schwäbische Knöpfle“

2. Država članica ali tretja država

Nemčija

3. Opis kmetijskega proizvoda ali živila

3.1 Vrsta proizvoda

Skupina 2.5 Testenine.

3.2 Opis proizvoda, za katerega se uporablja ime iz točke 1

Proizvod „Schwäbische Spätzle“/„Schwäbische Knöpfle“ so jajčne testenine iz svežih jajc (suhe testenine) oziroma celih jajc in/ali svežih jajc (sveže testenine), izdelane na tradicionalen način. Proizvod je nepravilne oblike in ima hrapavo, porozno površino. Testo se takoj položi v vrelo vodo/nad soparo. Ti dve imeni se običajno uporabljata za enak proizvod iz enakega testa in imata enak pomen. Jajčne testenine so lahko debele ali tanke, dolge ali kratke. Pri rabi teh dveh imen ni jasnega razlikovanja, poleg tega pa se raba med regijami razlikuje.

Proizvod „Schwäbische Spätzle“/„Schwäbische Knöpfle“ je na voljo v obliki svežih testenin neposredno za porabo ali tudi v pasterizirani in/ali ohlajeni ali zamrznjeni obliki. Poleg tega je proizvod „Schwäbische Spätzle“ na voljo tudi v obliki suhih testenin, ki so zelo primerne za shranjevanje.

Značilnosti:

Barva/videz: naravna, zlatorumena do svetlo rumena.

Oblika: jajčne testenine nepravilne oblike; hrapava in porozna površina; tradicionalen način izdelave; debele ali tanke, dolge ali kratke.

Čvrstost/tekstura: čvrste testenine, lahko se kuhajo/se ne lepijo, imajo hrapavo površino.

Kakovost jajc za proizvod „Schwäbische Spätzle“/„Schwäbische Knöpfle“ (suhe testenine): sveža jajca v skladu z običajnimi pravili za izdelavo testenin.

Kakovost jajc za proizvod „Schwäbische Spätzle“/„Schwäbische Knöpfle“ (sveže testenine): cela jajca in/ali sveža jajca v skladu z običajnimi pravili za izdelavo testenin.

Vsebnost jajc na kilogram zdroba/moke:

proizvod „Schwäbische Spätzle“/„Schwäbische Knöpfle“ (suhe testenine): vsaj 2 jajci na kilogram zdroba, običajno se na kilogram zdroba dodajo 4 jajca ali 6 jajc;

proizvod „Schwäbische Spätzle“/„Schwäbische Knöpfle“ (sveže testenine): vsaj 8 jajc na kilogram zdroba in moke.

Kakovost zdroba: zdrob pšenice durum in/ali pirin zdrob.

Kakovost moke pri svežem proizvodu „Schwäbische Spätzle“/„Schwäbische Knöpfle“: pšenična in/ali pirina moka.

Kakovost vode: sveža pitna voda.

Sol: neobvezno, največ 1 %.

Začimbe, zelišča, špinača: neobvezno.

Citronska kislina: neobvezno pri svežem proizvodu „Schwäbische Spätzle“/„Schwäbische Knöpfle“.

Jedilno olje, ki ne vpliva na okus ali barvo proizvoda: neobvezno pri svežem proizvodu „Schwäbische Spätzle“/„Schwäbische Knöpfle“.

3.3 Krma (samo za proizvode živalskega izvora) in surovine (samo za predelane proizvode)

Sestavine za pripravo proizvoda „Schwäbische Spätzle“/„Schwäbische Knöpfle“ so zdrob, sveža jajca (suh proizvod) oziroma cela jajca in/ali sveža jajca (svež proizvod) ter pitna voda. Dodajo se lahko sol (največ 1 %), začimbe, zelišča in špinača. Pri pripravi svežega proizvoda „Schwäbische Spätzle“/„Schwäbische Knöpfle“ se lahko doda citronska kislina, zdrob pa se lahko v celoti ali delno nadomesti z moko. Svežemu proizvodu „Schwäbische Spätzle“/„Schwäbische Knöpfle“ se lahko doda tudi jedilno olje, ki ne vpliva na okus ali barvo proizvoda.

3.4 Posebne faze proizvodnje, ki jih je treba izvajati na opredeljenem geografskem območju

Za zagotovitev pristnosti tega tradicionalnega proizvoda, ki je značilen za svojo regijo, in stalne visoke kakovosti je treba „Schwäbische Spätzle“/„Schwäbische Knöpfle“ proizvajati na opredeljenem geografskem območju. Stopnje proizvodnje svežih in suhih testenin so enake vse do hlajenja oziroma sušenja. Proizvod „Schwäbische Spätzle“/„Schwäbische Knöpfle“ se tradicionalno izdeluje ročno. Strojna proizvodnja se je začela šele v začetku 20. stoletja. Sestavine se zmešajo, nato se testo gnete, dokler ne postane čvrsto. Z uvedbo strojev za gnetenje testa je postal ta postopek večinoma mehanski. Testo se oblikuje in položi v vrelo vodo ali nad soparo. Za čvrstost testa, pravi čas in temperaturo kuhanja so potrebni občutek in izkušnje, ki jih je težko standardizirati. Obrtne spretnosti proizvajalca in regionalne izkušnje v zvezi s predelavo imajo v tem postopku posebno vlogo. Pri izdelavi suhih testenin se proizvod „Schwäbische Spätzle“/„Schwäbische Knöpfle“ predhodno in naknadno suši. Pri izdelavi svežih testenin se proizvod po potrebi pasterizira in nato ohladi na 2 °C–7 °C ali zamrzne.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje Švabske zajema celoten Baden-Württemberg in celotno švabsko regijo na Bavarskem.

5. Povezava z geografskim območjem

Posebnosti geografskega območja:

Proizvod „Schwäbische Spätzle“/„Schwäbische Knöpfle“ se na geografskem območju proizvaja več stoletij in ima zelo pomembno vlogo v švabski kulinariki. Obrtne spretnosti proizvajalcev in regionalne izkušnje v zvezi s predelavo imajo v tem postopku posebno vlogo. Testo za testenine „Spätzle“ se je tradicionalno ročno razrezalo, pri čemer ročno rezanje testa na deski še danes velja za poseben simbol kakovosti. Strojna proizvodnja testenin „Schwäbische Spätzle“/„Schwäbische Knöpfle“ na tradicionalen način, tj., kot da bi bilo testo ročno razrezano, se je na začetku 20. stoletja uvedla zaradi gospodarskih razlogov. Registrirani so bili prvi patenti na podlagi praktičnih izkušenj (glej na primer Deutsches Reichpatent 471046), da bi se ohranila pristnost in tradicionalen značaj proizvoda „Schwäbische Spätzle“/„Schwäbische Knöpfle“. Več razstav vključuje zapise o tradicionalnih spretnostih, ki se na Švabskem uporabljajo pri izdelavi proizvoda, od davne preteklosti do danes (glej „Spätzle und Knöpfle – Geschichte(n) rund um das Leibgericht der Schwaben“, zlasti: Alte Zeiten, Ofterdingen; „Spätzle – Schaben, pressen, hobeln“, Freilichtmuseum Beuren). S številnimi kuharskimi tekmovanji in več svetovnimi rekordi v rezanju testa za testenine „Spätzle“ se poudarja specifičnost geografskega območja v povezavi s človeškimi dejavniki. Lokalno strokovno znanje v zvezi s pripravo testa se je prenašalo iz generacije v generacijo in pomembno vpliva na značilnosti končnega proizvoda. Tradicija izdelave testenin „Spätzle“ izhaja iz 18. stoletja. Leta 1725 je Rosino Lentilio, svétnik in osebni zdravnik iz Württemberga, sklenil, da „Knöpflein“ in „Spazen“ vključujejo „vse proizvode iz moke“. Takrat je bilo na švabsko-nemškem območju razširjeno gojenje pire. Žito uspeva v revni zemlji in je bilo v regiji, ki so jo naseljevali mali kmetje in za katero je bila značilna revščina, zelo priljubljeno. Ker pirina moka vsebuje visoke vrednosti glutena, zaradi česar se je lahko testo v času pomanjkanja pripravljalo brez jajc, se je proizvod „Schwäbische Spätzle“/„Schwäbische Knöpfle“ izdeloval predvsem iz pire. Proizvod je zaslovel na hribovitem območju Münsinger Alb. Z začetkom industrializacije in povečanjem blaginje se je proizvod „Schwäbische Spätzle“/„Schwäbische Knöpfle“ iz navadne, vsakdanje jedi spremenil v kulinarično specialiteto, ki se je jedla ob prazničnih dneh. V opisu švabske kmečke vasi iz leta 1937 so testenine „Spätzle“ opisane kot praznična jed. Leto pred tem je lokalni pesnik Sebastian Blau testenine „Spätzle“ imenoval za simbol švabske regionalne identitete: „… ‚Spätzle‘ so temelj naše kuhinje, slave naše države itd., alfa in omega švabskega jedilnika …“. V naravno bolj omejenih krajih znotraj geografskega območja so tradicionalne regionalne metode proizvodnje testenin „Spätzle“ skupaj z visoko razvitimi obrtnimi spretnostmi omogočile izdelavo proizvoda z visoko vrednostjo. Proizvod „Schwäbische Spätzle“/„Schwäbische Knöpfle“ danes na Švabskem proizvajajo skoraj vsi proizvajalci testenin in uporabljajo skoraj vsi lastniki restavracij. Od osemdesetih let 20. stoletja se proizvod tudi uspešno izvaža. Proizvod je postal simbol identitete ljudi, ki živijo na geografskem območju. Velik pomen proizvoda „Schwäbische Spätzle“/„Schwäbische Knöpfle“ v švabski kulinariki je med drugim izražen v knjigi „Die Geschichte von den Sieben Schwaben“, prvič izdani leta 1827, v kateri je zapisano, da je na Švabskem navada jesti petkrat na dan, in sicer petkrat juho, poleg katere se dvakrat jedo testenine „Knöpfle“ ali „Spätzle“. Leta 1892 je Elise Henle zapisala, da mora vsaka ženska na Švabskem znati pripraviti testenine „Spätzle“, pri čemer je menila, da tista, ki teh testenin ne zna pripraviti, ni pravo švabsko dekle. Švabski avtor Siegfried Ruoss je v svojo nedavno izdano kuharsko knjigo „Schwäbische Spätzleküche“ vključil več kot 50 različnih švabskih receptov s testeninami „Spätzle“.

Posebnosti proizvoda:

V nasprotju z drugimi testeninami so proizvodi „Schwäbische Spätzle“/„Schwäbische Knöpfle“ jajčne testenine iz svežih jajc (suhe testenine) oziroma celih jajc in/ali svežih jajc (sveže testenine), izdelane na tradicionalen način. Proizvod je nepravilne oblike in ima hrapavo, porozno površino. Testo se takoj položi v vrelo vodo/nad soparo. Testenine so lahko tanke ali debele, dolge ali kratke. To so edine testenine, ki se prvič kuhajo že med proizvodnjo. Vlažno testo se stisne ali teče skozi luknjičaste plošče v posodo z vročo vodo. Po potrebi se testo med tem postopkom razreže.

Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO):

Vzročna povezava posebnosti proizvoda „Schwäbische Spätzle“/„Schwäbische Knöpfle“ z geografskim izvorom se lahko pripiše posebnemu obravnavanju proizvodov na podlagi njihovega izvora. Proizvodi so testeninske specialitete z dolgoletno tradicijo, ki imajo na Švabskem simbolično vrednost ter so predvsem znani in visoko cenjeni v regiji in zunaj nje. To potrjuje večina mnenj, ki so jih prejeli nacionalni organi in ki so bila pridobljena s potrošniško raziskavo, izvedeno leta 2002.

Poleg tega se z veliko sklicevanji v literaturi, časopisnih člankih in regionalnih kuharskih knjigah potrjujeta temeljni pomen testenin „Spätzle“ in „Knöpfle“ za švabsko kulinariko in visoka cenjenost proizvoda kot „švabske nacionalne jedi“.

Proizvod „Schwäbische Spätzle“/„Schwäbische Knöpfle“ danes na Švabskem proizvajajo skoraj vsi proizvajalci testenin in uporabljajo skoraj vsi lastniki restavracij. Od osemdesetih let 20. stoletja se proizvod tudi uspešno izvaža. Proizvod „Schwäbische Spätzle“/„Schwäbische Knöpfle“ je zelo cenjen predvsem zaradi tradicionalnih regionalnih metod proizvodnje in visoko razvitih obrtnih spretnosti, ki se na Švabskem uporabljajo pri pripravi testenin „Spätzle“, pri čemer imajo posebno prednost ročno razrezane testenine. Pri strojni proizvodnji so prav tako potrebni občutek in izkušnje, zato so obrtne spretnosti proizvajalca in regionalno strokovno znanje v zvezi s predelavo še zlasti pomembni. Na podlagi tega je mogoče domnevati, da je prepoznavnost proizvoda „Schwäbische Spätzle“/„Schwäbische Knöpfle“ tesno povezana z regijo proizvodnje.

Proizvod „Schwäbische Spätzle“/„Schwäbische Knöpfle“ je potrošnikom dobro znan in je na podlagi regionalnega izvora visoko cenjen zaradi dolgoletne tradicije, ki jo ima kot švabska specialiteta, in lokalnih obrtnih spretnosti v zvezi s proizvodnjo testenin, ki se jim pripisuje posebna kakovost, če so ročno razrezane. Raziskava na nacionalni ravni, ki jo je leta 1965 podjetje Konsumgenossenschaft Stuttgart e.G. izvedlo na področju Stuttgarta in Reutlingena, je pokazala, da so testenine „Spätzle“ zelo visoko cenjene. Tudi v švabski literaturi veliko pesmi opeva to najbolj priljubljeno švabsko jed, na primer pesem, ki je bila leta 1838 objavljena v zbirki Schwarzwälder Boten, z naslovom „Das Lob der Schwabenknöpfle“ ter pesmi „Schwäbische Leibspeisa“ in „Spätzles-Lied“. Obstaja veliko prazničnih dejavnosti in običajev, ki so povezani s proizvodom „Schwäbiche Spätzle“/„Schwäbische Knöpfle“, pri čemer se v turistični industriji proizvodi tržijo v okviru tednov kulinaričnih specialitet, tečajev, seminarjev in tekmovanj v rezanju testenin „Spätzle“. V zadnjem času se proizvod „Schwäbiche Spätzle“/„Schwäbische Knöpfle“ obravnava kot „kulinarični ambasador“ Švabske.

Sklic na objavo specifikacije

(drugi pododstavek člena 6(1) te uredbe)

https://register.dpma.de/DPMAregister/blattdownload/marken/2016/26/Teil-7/20160701

(1) UL L 343, 14.12.2012, str. 1.